D.D.E.
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
D.D.E. er ei norsk rockegruppe som har røtter i trønderrock-tradisjonen etter Åge Aleksandersen og Terje Tysland. De fikk Spellemannprisen som Årets Spellemenn i 1996 og Spellemannprisens hederspris i 2019, og har lenge vært et av Norges mest populære liveband. De har toppet Norsktoppen med I samme båt (2002) og Som splintra speil (2003).
Historikk Gruppa ble dannet i Namsos i 1991 av brødrene Bjarne Brøndbo (født 1964, sang og trekkspill) og Eskil Brøndbo (født 1970, trommer), sammen med Frode Viken (1955–2018, gitar og mandolin), Arnt Egil Rånes (født 1973, gitar), Bård Jørgen Iversen (født 1962, keyboard) og Eivind Berre (født 1964, bass). Terje Tranaas (født 1960) var keyboardist fra 1992 til 2002. Flere av medlemmene hadde bakgrunn fra dansebandet After Dark. Gjennombrudd og suksess D.D.E. slo gjennom med debutsinglen Flamma, som toppet Norsktoppen i februar/mars 1992. Det gjorde også Vinsjan på kaia, som bidro til at debutalbumet Rai-rai nådde 18. plass i 1993. Rai 2 (1994) floppet, men fra og med livealbumet Det e' D.D.E. – det beste fra scenen (1995) har samtlige D.D.E.-album nådd Topp 10:  Det går likar no (1996)  Ohwææææh!!! (1998)  No e D.D.E. jul igjen! (1999)  Jippi (2000)  Vi ska fæst – aill' mot aill' (2001, livealbum)  Her bli' det liv! (2002, samleplate)  Vi e konga (2003)  Næ næ næ næ næ næ (2005)  No går det så det suse' (2007)  15 år live (2007)  Frelsesarmeens juleplate (2008)  Albumet Ut av kontroll med sola i auan (2009) ble ikke distribuert i platebutikker. Det ble derimot Energi (2012), som Kyrre Fritzner produserte. Høsten 2014 kom livealbumet By'n vi bor i – all de fine sangan. Etter at Frode Viken døde av kreft 31. mars 2018, overtok Daniel Viken jobben som gitarist etter sin far. I 2019 ble D.D.E. tildelt Spellemannprisens hederspris. Bjarne Brøndbos solokarriere Bjarne Brøndbo har lagd soloalbumene Salmer på ville veier (2002) og Purpur og gull: Åges sanger på Bjarne sitt vis (2004) samt Sommer i lufta (2008) sammen med trompetisten Ole Edvard Antonsen. Som del av trioen B.R.A. sang han, Åge Aleksandersen og Tre Små Kineseres Ulf Risnes på hiten Snørosa, som ble gitt ut i anledning Ski-VM i Trondheim i 1997. Les mer i Store norske leksikon populærmusikk musikk i Norge rock Eksterne lenker Hjemmesiden til D.D.E.